Госпиталхэм я лэжьыгъэр къепщытэ
КъБР-м узыншагъэр хъу­мэнымкIэ и министр Къалэ-батэ Рустам коронавирус узыфэ зэрыцIалэ лIэужьыгъуэщIэр зыпкърыт сымаджэхэм щ­е­Iэзэ госпиталхэм я лэжьыгъэр ­къы­зэрызэгъэ­пэщам, ар зэ­­рекIуэкIым зыщигъэ­гъуэзащ. А IуэхущIапIэ­хэр министрым къызэхикIухьащ и къуэдзэ Батыр ­Заур­бэчрэ УФ-м Узынша-гъэр хъумэнымкIэ и министерст­вэм и штатым хэмыту узыфэ зэ­ры­цIалэхэмкIэ IэщIагъэлI нэхъыщхьэу КИФЩI-м щиIэ Иуан Маринэрэ и гъусэу.
Фигу къэдгъэкIыжынщи­, Iэ­щIа­гъэлIхэм къызэралъытэмкIэ, коронавирус узыфэ зэры­цIалэ лIэужьыгъуэщIэм и ­«Дельта» штаммым псынщIэу зеубгъу, апхуэдэуи зэман кIэ­щIым къриубыдэу хотIасэри, сымаджэхэр реанимацэ къу­дамэм яшэн хуей мэхъу.
Мы зэманым республикэм щолажьэ госпиталиплI. Ахэр къыщызэрагъэпэщащ Нал­шык къалэ клиникэ сымаджэщ № №1, 2-хэм, Нарт­къалэ дэт, ЩIыналъэхэм зэдай, узыфэ зэмылIэужьы­гъуэ­хэр зыпкърытхэм щеIэзэ сымаджэщым, Прохладнэ район сымаджэщым. Псори зэхэту абыхэм щIэтщ гъуэ­лъыпIэ 930-рэ, сымаджэхэр 719-рэ мэхъу. Реанимацэхэм медицинэ Iуэхутхьэбзэхэр ­щы­хуащIэ цIыху 90-м. Сымаджэ хьэлъэхэм я бжыгъэр ­нэхъыбэ зэрыхъум къыхэкIыу, операцэ щащI пэшхэри реа- нимацэм иратащ.
Министрымрэ сымаджэщ­хэм я дохутыр нэхъыщхьэхэм-рэ тепсэлъыхьащ зыхуэныкъуэ IэмэпсымэхэмкIэ, хущхъуэхэмкIэ, IэщIагъэлIхэмкIэ къызэрызэгъэпэщам. Иужь­рейхэм къызэрыхагъэщамкIэ, сымаджэхэм зыхуэны­къуэ медицинэ дэIэпыкъуныгъэхэр нэгъэсауэ хуащIэ, я лэжьакIуэхэри я IэнатIэм ехъу­лIэу пэрытщ.
Ди жагъуэ зэрыхъунщи, узыфэ зэрыцIалэр зыпкърытхэм яхэтщ сабийхэри. Иджыпсту госпиталхэм щIэлъщ балигъыпIэ имыува цIыкIухэу 12, абыхэм я нэхъыщIэ дыдэм и ныбжьыр мазэрэ ныкъуэрэ ­хъууэ аращ. Дохутырхэм жа­Iащ узым и япэрей къэкIуэ­гъуитIым елъытауэ, иджыпсту сабийхэр куэдкIэ нэхъ хьэлъэу зэригъэсымаджэр.
ЩхьэщэмыщI Изэ.
